ทวงหนี้บัตรเครดิตแย่ คนแห่ฟ้องธปท.เพิ่ม
ธปท.เผยไตรมาส 3 คนแห่ฟ้องปัญหาบัตรเครดิต สินเชื่อบุคคลเพิ่ม สวนทางบังคับขายพ่วงลดลง
29 ต.ค. 2565

ธปท.เผยไตรมาส 3 คนแห่ฟ้องปัญหาบัตรเครดิต สินเชื่อบุคคลเพิ่ม สวนทางบังคับขายพ่วงลดลง
ธนาคารแห่งประเทศไทย (ธปท.) รายงานผลการดำเนินงานของศูนย์คุ้มครองผู้ใช้บริการทางการเงิน (ศคง.) ในไตรมาส 3 ที่ผ่านมา ว่า เฉพาะเรื่องร้องเรียนของสถาบันการเงินในไตรมาสนี้ มีทั้งสิ้น 536 เรื่อง ส่วนใหญ่เป็นเรื่องสินเชื่อจากบัตรเครดิตและสินเชื่อส่วนบุคคลที่ชำระหนี้ปิดบัญชีแล้ว แต่ยังได้รับใบแจ้งหนี้และยังถูกติดตามทวงถามหนี้อยู่ ซึ่งมีการร้องเรียนถึง 200 เรื่อง เพิ่มขึ้นจากไตรมาสก่อน 9% นอกจากนี้ยังมีเรื่องอื่นๆ เช่น การเรียกเก็บค่าธรรมเนียมและดอกเบี้ยไม่ถูกต้องและไม่เป็นธรรม และพฤติกรรม การทวงหนี้ไม่เหมาะสม 
สำหรับปัญหาจากเงินฝากและตั๋วเงิน และการบังคับซื้อข้ามการบริการ เช่น ถูกบังคับซื้อผลิตภัณฑ์เมื่อขอสินเชื่อลดลงจากไตรมาสก่อน 12% อยู่ที่ 50 เรื่อง แต่ปัญหาพฤติกรรมของเจ้าหน้าที่ที่ให้ข้อมูลไม่ครบถ้วน คลุมเครือ จนทำให้ลูกค้าเข้าใจผิด มีจำนวนเพิ่มขึ้นเล็กน้อย ขณะที่การขอความอนุเคราะห์จากสถาบันการเงินมีร้องเรียน 313 เรื่อง เพิ่มขึ้น 27%